ཾ་ག་འདིས་འཁོར་བ་དང་མྱ་ངན་ལས་འདས་པའི་ཆོས་སམ།  ལུས་ཀྱི་རྐང་མཐིལ་ནས་སྤྱི་བོའི་བར་རམ།  ལམ་དང་འབྲས་བུའི་ཆོས་ཐམས་ཅད་མཚོན་པས་ན་དེའང་∶¡Ãཅི་(《¡¶ལུ》¡དེ་ལྟར་)ཤེས་པས་འཛིན་པར་བྱེད་པ་ནི་དགོས་པའོ།  ། ཞར་ལས་བྱུང་བ་ཡང་འཇིག་རྟེན་པའི་མཁའ་འགྲོ་མ་སྟེ།  ཡེ་ཤེས་པའི་བཀའ་ལ་རྟོགས་པའི་མཁའ་འགྲོ་མ་རྣམས་ཀྱིས་ཀྱང་འཆང་བ་ནི་ཀེང་རུས་ཙམ་ལས་མེད་པའི་སྟེང་དུ་རྡོ་རྗེ་ཕྱེད་པ་བཞག་པའམ།  མིའི་རྐང་པ་ལ་མིའི་མགོ་བོ་བཞག་ནས་དེའི་སྤྱི་བོར་རྡོ་རྗེ་ཕྱེད་པ་བཞག་པ་ཡིན་ནོ།  ། ཡེ་ཤེས་པའི་བཀའ་ལ་མ་གཏོགས་པའི་སྲིན་པོ་དང་ཌཱ་ཀི་ནཱི་རྣམས་ཀྱིས་འཛིན་པ་ནི་རྐང་པ་ནི་རྐང་གི་མགོ་བོར་མི་མགོ་སྐམ་པོ་བསྒར་ནས་རྡོ་རྗེ་ཕྱེད་པ་མེད་པ་ཡིན་ནོ༑  ༑ བཞི་པ་མིང་དོན་ནི།  ཁ་ཞེས་བྱ་བ་ནམ་མཁའ་ཡིན་ལ།  ཊྭཱཾ་ག་ཞེས་པ་ནི་ཀེང་རུས་སམ་དབྱུག་པ་སྟེནམ་མཁའི་ཀེང་རུས་སམ།  དབྱུག་པ་ཞེས་བྱ་བ་ནི་སྒྲ་དོན་ནོ།  ། གང་ལྟར་ཡང་དེ་དག་ཀུན་ལ་ཁ་ཊྭཱཾ་ག་ཞེས་བྱ་བའི་སྒྲ་འཇུག་ཅིང་རྩེ་གསུམ་པ་དང་།  ནམ་ཡང་འཁྲུལ་པར་མི་བྱའོ།  ཁ་ཊྭཱཾཾ་གའི་རྣམ་པར་བཤད་པ་བསྟན་ཟིན་ཏོ། །  ། ། གྲི་གུག་ནི་རྡོ་རྗེ་ཕྱེད་པ་ལས་ཡུ་བ་བྱས་པའི་སོར་བརྒྱད་དམ།  བཅུ་གཉིས་པའི་སོར་གཉིས་པའི་གྲི་གུག་རྩེ་མོ་བསྣུར་པའི་ཕྱོགས་སུ་ཅུང་ཟད་གུག་པར་བྱས་པ་སྟེ།  གྲི་གུག་གི་མཚན་ཉིད་དོ།  ། གཉིས་པ་རྣམ་པར་དག་པ་ལ་ཡུ་བ་ནི་རྡོ་རྗེའི་ཕྱེད་དང་དག་པ་མཚུངས་ལ།  སོ་ནི་རྟེན་འབྲེལ་བཅུ་གཉིས་ལུགས་སུ་འབྱུང་བའམ།  ལུགས་ལས་བཟློག་པ་ཐུགས་སུ་ཆུད་པའམ།  སངས་རྒྱས་ཀྱི་དབང་ཕྱུག་བརྒྱད་ཐུགས་སུ་ཆུད་པ་སྟེ།  མདོར་ན་ཡེ་ཤེས་ཐམས་ཅད་ཡོངས་སུ་རྫོགས་པ་ཆོས་ཀྱི་དབྱིངས་ཤིན་ཏུ་རྣམ་པར་དག་པའི་རང་བཞིན་ཅན་ནོ།  ། དེ་བཞིན་གཤེགས་པའི་ཕྱག་མཚན་རྣམས་ཀྱི་ནང་ནས་མཆོག་ཡིན་ནོ།  ། ཞེས་དུས་ཀྱི་འཁོར་ལོའི་འགྲེལ་པ་དྲི་མ་མེད་པ་ལས་འབྱུང་ངོ་།  ། གསུམ་པ་དགོས་པ་ནི་དེ་ཁོ་ན་ཉིད་དྲན་པར་བྱ་བ་དང་།  འཇིག་རྟེན་གྱི་དྲག་པོ་འདུལ་བར་བྱ་བའི་ཕྱིར་ཞིང་སྤྲོ་བ་ལ་སོགས་པའི་བྱ་བ་བྱེད་པ་ཡིན་ནོ།  ། བཞྀ་པ་མིང་དོན་ནི།  ཉོན་མོངས་པ་གཅོད་པས་ན་གྲི་གུག་ཅེས་བྱ་བ་ཡིན་ནོ།  ། ལག་ཆ་བསྟན་པའི་ལེའུ་སྟེ་གསུམ་པའོ༑ ༑  ༑ ༑ དོན་བཞི་པ་རོལ་མོའི་ཆ་བྱད་ནི་གསུམ་སྟེ།  དེ་རེ་རེ་ལའང་བཞི་བཞི་སྟེ།  མཚན་ཉིད་དང་།  དག་པ་དང་།  དགོས་པ་དང་།  མིང་དོན་ནོ།  ། དེ་ལ་དང་པོ་ཌ་མ་རུའི་མཚན་ཉིད་ནི།  རྡོ་རྗེའི་ཤིང་ངམ་སེང་ལྡེང་གི་ཤིང་ལ་སོགས་པ་དངོས་པོ་གང་ཡང་རུང་བ་ལས་བྱ་སྟེ།  ཆུར་ཇི་ཙམ་ཡོད་པའི་ཕྱེད་ཁའི་ཞེང་ལ་བྱ།  རྐེད་པ་ཇི་ཙམ་ཕྲ་བར་བྱ་སྟེ་ཚད་མེད་དོ།  ། དེའང་སཾ་པུ་ཊའི་བརྟག་པ་དགུ་པ་དངོས་ལས་དེ་ནས་ཅང་ཏེའུའི་མཚན་ཉིད་བཤད།  བཛྲི་ཤིར་ཤའི་རྩ་བ་དང་།  ། ཙནྡན་དམར་པོ་ལས་བྱུང་དང་།  ། གཞན་རྣམས་གང་རྣམས་དེ་རྣམས་ནི།  ། ཡིད་ལ་འདོད་པ་རྣམས་ལ་བྱ།  ། དེ་ཡི་ཚད་ནི་བཀའ་སྩལ་པ།  ། བཅུ་གཉིས་པ་དང་བཅུ་པ་ཉིད།  ཁ་ལ་སོར་ནི་དྲུག་དང་ལྔ།  ། དགུ་པ་དང་ནི་བཅུ་གཅིག་དང་།  ཁ་ལ་དེ་ཡི་ཕྱེད་ཉིད་དོ༑  ༑ ཞེས་གསུངས་སོ།  ། གཞན་ཐོད་པ་གཉིས་ལྟག་པ་སྤྲད་དེ་བར་ལེགས་པར་བསྡམས་ལ་བྱ་བ་ནི།  དེ་ཉྀད་ལས།  དེ་ལས་གཞན་པའི་རྔཻའུ་ཆུང་ནི།  ། ཐོད་པ་ལས་ནི་བསྐོར་བ་ཉིད།  ། ཅེས་སོ།  ། གང་ལྟར་ཡང་རུང་སྟེ་སྦ་ལ་སོགས་པ་ཤིང་བུ་མཉེན་པ་ཞིག་ལ་ཅང་ཏེའུའི་ཁ་ལས་མཐེབ་སོར་གང་ཙམ་ཕྱིར་བསྐྱེད་པའི་ཚད་ཟླུམ་པོའམ་ཐོད་པའི་དབྱིབས་ལྟར་བསྡམས་ལ།  དེ་ལ་སྤྲེའུའི་ལྤགས་པ་སྤུ་མེད་པས་གཡོགས་ནས་ལེགས་པར་བརྒྱངས་ཏཻ་གར་སྤྱིན་ལ་སོགས་པས་ལེགས་པར་བསྡམས༑  དེའི་སྟེང་ངོས་ཀྱི་ནང་དུ་རང་བྱུང་གི་མེ་ཏོག་གིས་པདྨ་འདབ་བརྒྱད་བྲིས་ལ།  དེ་ལ་ཀྱེའི་རྡོ་རྗེ་ལྷ་དགུ་འམ།  ཙ་ཀྲ་སཾ་བ་ར་ལྷ་ལྔའམ།  བཅུ་གསུམ་མམ༑  མ་ཧཱ་མཱ་ཡཱ་ལྷ་ལྔའམ།  དེ་དག་ལ་སོགས་པ་ཡི་དམ་གྱི་ལྷ་གང་ཡིན་པའི་ས་བོན་ནམ་ཕྱག་མཚན་བྲི།  འོག་མ་ངོས་སུ་པདྨ་འདབ་བརྒྱད་བྲིས་པའི་ལྟེ་བར་ནག་པོ་ཆེན་པོ་ལ་སོགས་པའི་ཕྱག་མཚན་གྲི་གུག་གམ་ཐོད་པ་བྲི།  འདབ་མ་བརྒྱད་ལ་ཤར་ནས་བཟུང་སྟེ་གཡས་བསྐོར་དུ་རྡོ་རྗེ།  ཐོད་པ།  དགྲ་སྟ།  མཆེ་བ།  འཁོར་ལོ།  རྒྱལ་མཚན།  རལ་གྲི་དང་མདུང་རྣམས་བྲིའོ།  ། སྟེང་འོག་མི་འཁྲུལ་བར་བྱ་བའི་ཕྱིར་སྟེང་གི་ཕྱི་རོལ་དུ་པདྨའི་སྟེང་དུ་རྡོ་རྗེའམ་ཧཱུྃ་བྲི།  འོག་གི་ཕྱི་རོལ་དུ་པདྨ་གཅིག་བྲི།  དེའང་དགུ་པ་དངོས་ལས།  སྤྲེའུའི་ལྤགས་པས་གཡོགས་པའོ། །  དེ་བཞིན་ཁ་སྦྱོར་གཉིས་ལ་ནི།  ། པདྨ་དག་ནི་བྲི་བར་བྱ།  ། བུད་མེད་ཁྲག་གིས་མཛེས་པ་སྟེ།  ཁྱིམ་གྱི་མེ་ཏོག་ཉིད་ཀྱིས་ནི།  ། པདྨའི་ཟེ་འབྲུ་གཉིས་པ་ལ།  །  དཀྱིལ་འཁོར་ཉིད་ནི་བྲི་བར་བྱ།  ། ཞེས་གསུངས་སོ།  ། དེ་ནས་རྐུན་པོ་བསད་པའི་སྐྲ་ལས་ཤིན་ཏུ་གྲིམས་པའི་སྐུད་པ་བྱས་ལ་ཅང་ཏེའུ་གཡོགས་པའི་པགས་པའི་ཤིང་བུ་ལ་བུ་ག་བཅུ་དྲུག་ཕུག་སྟེ་སྐྲའི་(《¡¶ཞ》¡+འང་རྒྱུས་པའི་)སྐུད་པས་འཁོར་ལོའི་རྩིབས་ལྟར་དམ་ལྷོད་རན་པར་བསྡམས།  དེ་ནས་ནང་གི་ཤིང་བུ་ལ་བཏགས་པའི་མིའི་རྒྱུས་པའམ།  སྐྲ་སྦྲེལ་བ་ལ་ཆུ་སྐྱར་གྱི་རྐང་པ་རློན་པ་ལེགས་པར་བསྒོངས་ལ༑  སྤྲ་ཚིལ་ལམ་དར་གྱིས་གཡོགས་ཏེ་ཅང་ཏེའུའི་དཀྱིལ་ཙམ་དུ་འོང་བར་ལེགས་པར་གདགས།  དེ་ནས་མིའི་ལྤགས་པ་ལེགས་པར་མཉེས་པའམ།  གཞན་གྱི་ཡིན་ཡང་ཉེས་པ་མེད་དེ་སོར་གཅིག་ཙམ་གྱི་ཞེང་ཡོད་པའི་ནང་གི་ཤིང་བུ་ལ་བཏགས་ལ།  དེས་འཛིན་པའི་ཐག་པ་བྱ།  རྩེ་སོར་གཉིས་ཙམ་ཡོད་པའི་ཐག་པ་གཅིག་གིས་མིའི་སྐྲའམ་རྒྱུས་པ་ལས་བྱས་པའི་ཐག་པའི་ཕྲན་ཕྲན་ཡོད་པའི་ཐག་པའི་སྟེང་ནས་དཀྲིས་ལ་བྱ་སྟེ།  འདི་ལ་ནི་སྐད་དུ་མ་འོང་བའི་དགོས་པ་ཡོད་པ་ཡིན་ནོ།  ། དེའང་དགུ་པ་དངོས་ལས།  དུར་ཁྲོད་སྐྱེས་པའི་སྐྲ་ལས་ནི།  ། བཀལ་ནས་རུས་པ་ཉིད་ནི་བཅིངས།  ། ཞེས་པ་དང་།  ཆུ་སྐྱར་རྐང་པའི་རུས་པ་བརྡབས། །  ཞེས་འབྱུང་ངོ་།  ། དེ་ལྟ་བུའི་ཅང་ཏེའུ་དེ་འཇོག་པའི་དུས་སུ་སྟེང་འོག་མ་འཁྲུལ་བར་བཞག་པའམ།  འཛིན་པའི་ཐག་པ་ནས་གཟེར་བུ་ལས་བླངས་ལ་གདགས་པར་བྱས་ཏེ་མཚན་ཉིད་དོ། །  ། ། ད་ནི་གཉིས་པ་རྣམ་པར་དག་པ་བརྗོད་པར་བྱ་སྟེ།  ཆོས་ཐམས་ཅད་ནི་སྐྱེ་བ་མེད་པ་ལ་སྐྱེ་བའི་ཆོ་འཕྲུལ་དུ་འབྱུང་བ་བྲག་ཅ་ལྟ་བུ་དང་།  རྟེན་ཅིང་འབྲེལ་བ་ལས་འབྱུང་བ་སྟེ།  ཅང་ཏེའུ་ཁོག་པ་དང་།  པགས་པ་དང་།  རྒྱུད་དང་།  རྡུང་བྱེད་དང་༑  སྐྱེས་བུའི་ལག་པའི་རྩོལ་བ་སྟེ།  དེ་དག་གང་ཡང་རུང་བ་གཅིག་མེད་ཀྱང་མི་འབྱུང་སྟེ།  ཚོགས་པ་ལས་འབྱུང་བའང་འདི་ལས་བྱུང་མེད་ལ།  དེ་ནས་སྐྱེ་བ་མེད་ཅིང་འགག་པ་མེད་པས་རང་བཞིན་མེད་པར་ཤེས་པར་བྱའོ།  ། གསུམ་པ་དགོས་པ་ནི་འཁྲོལ་བའི་དུས་སུ་ཁྱིམ་དུ་འཁྲོལ་ན་ནི་བླ་མ་དང་།  སངས་རྒྱས་དང་༑  བྱང་ཆུབ་སེམས་དཔའ་རྣམས་མཉེས་པར་བྱ་བ་དང་།  གསོལ་བ་གདབ་བར་བྱ་བའི་ཚུལ་དུ་རོལ་མོ་དབུལ་ཞིང་།  ཌ་མ་རུའི་དེ་ཁོ་ན་ཉིད་དྲན་པའི་ཚུལ་གྱིས་དཀྲོལ་ལོ།  ། ཕྱི་རོལ་དུ་འཁྲོལ་ན་ནི་ཕྲིན་ལས་བཅོལ་བ་ཡིན་ནོ།  ། ག་ཎ་ཙ་ཀྲ་ཚར་བ་དང་།  ཕུད་དང་ལྷག་མ་བསྲེས་པའི་གཏོར་མ་ཁྱེར་ལ།  ལམ་ཁའི་བཞི་མདོར་བཞག་སྟེ།  རྐང་པ་གཡོན་པའི་མཐེ་བོས་གྲུ་བཞིར་བྲིས་ལ།  མཚམས་སུ་རྡོ་རྗེ་ལྕགས་ཀྱུ་བྲི་ཞིང་དེའི་དབུས་སུ་བསྡད་ལ་གཡས་པས་ཅང་ཏེའུ་བཟུང་སྟེ་གཡོན་པའི་སྙིང་གའི་ཐད་ཀར་དཀྲོལ་ཞིང་།  ལྷའི་ང་རྒྱལ་བརྟན་པོ་དང་ལྡན་པས་བྱིན་གྱིས་བརླབས་ཏེ།  བདག་མཁའ་འགྲོའི་དབང་དུ་མི་བཏང་ཞིང་མཁའ་འགྲོ་བདག་གི་དབང་དུ་འདུ་བར་བྱ་བའི་ཕྱིར་ཕུད་དང་ལྷག་མ་བསྲེས་པའི་གཏོར་མ་ལ་འབར་བའི་ཕྱག་རྒྱ་ཁ་ལ་གཏད་པའི་ནང་ནས་ཁ་ཕྲུ་བཏབ་ལ་(《¡¶ཞ》¡+བྱིན་གྱིས་རློབས་ཏེ)།  གཡོ་ལྡན་མ་ཕྲེཾ་ཧཱུྃ།  མར་མེ་མ་ཕྲེཾ་ཧཱུྃ་ཞེས་བྱ་བ་ལ་སོགས་པའམ།  རེ་མ་ཏི་ཕྲེཾ་ཧཱུྃ།  ཙ་མུན་ཏི་ཕྲེཾ་ཧཱུྃཞེས་རང་རང་གི་མིང་བརྗོད་པ་སྔོན་དུ་འགྲོ་བའི་ཕྲེཾ་ཧཱུྃ་གི་སྒྲས་བོས་ཏེ།  མཁའ་འགྲོ་བྲན་གྱི་ཚུལ་དེ་དག་ལ་བདག་ཧེ་རུ་ཀའི་ང་རྒྱལ་བརྟན་པོས་བྱིན་ཏེ།  ཇི་ལྟར་འདོད་པའི་ཕྲིན་ལས་བཅོལ་ཞིང་།  ཌ་མ་རུ་དཀྲོལ་ན་འཇིགས་ཤིང་འདར་བའི་ཚུལ་གྱིས་ཇི་ལྟར་བསྒོ་བའི་ལས་ཐམས་ཅད་བྱེད་དེ།  མ་འོངས་ཤིང་ལས་མ་བྱས་ན་ཌཱ་ཀི་ནཱི་ཐམས་ཅད་འཆི་བར་འགྱུར་རོ།  ། དེའང་དགུ་པ་དངོས་ལས།  མཚན་མོ་བཞི་མདོ་དག་ཏུ་ནི།  ། རྐང་པ་གཡོན་པའི་མཐེ་བོང་གྀས།  ། དཀྱིལ་འཁོར་གྲུ་བཞི་མཚམས་སུ་ནི།  ། རྡོ་རྗེ་ལྕགས་ཀྱུ་བྲི་བར་བྱ།  །  དེར་གནས་གཡོན་པའི་ངོས་སུ་ནི།  ། ཇི་ལྟར་དང་པོའི་མིང་གཟུང་བ།  ། ཕྲེཾ་ཧཱུྃ་ཞེས་ནི་བརྗོད་ནས་སུ།  ། ཆུ་སྐྱར་རྐང་པའི་རུས་པས་བརྡབ།  ། དེ་ལྟར་གཡོ་ལྡན་མ་ལ་སོགས༑  ༑ ཐམས་ཅད་འགུགས་པར་བྱེད་པར་འགྱུར།  ། གལ་ཏེ་འོངས་པར་མ་གྱུར་ན།  ། དེ་ཚེ་མཁའ་འགྲོ་མ་ཀུན་འཆི།  ། ངེས་པ་ཉིད་དུ་འགྲུབ་འགྱུར་བས།  །  ངས་གསུངས་པ་ལ་ཐེ་ཚོམ་མེད།  ། གལ་ཏེ་ཁྲོས་པས་སློབ་དཔོན་གྱིས།  ། ཅང་ཏེའུ་རྡུང་བར་བྱེད་པ་ན།  ། དེ་ཚེ་མཆི་མ་མཛག་ཅིང་ངུ་།  ། ཞེས་འབྱུང་སྟེ་དེ་དག་ནི་དགོས་པའོ།  ། བཞི་པ་ངེས་ཚིག་ནི་ཌ་མ་རུ་སྟེ།  ཟག་པ་མེད་པའི་སྒྲ་སྒྲོགས་པའོ། །  རོལ་མོ་དང་པོ་བསྟན་ཟིན་ཏོ།  ། གཞན་ཡང་རོལ་མོའི་ཆ་བྱད་ནི།  སྐྱེས་པ་དང་མ་ཕྲད་པའི་བུད་མེད་ཀྱི་མདོམ་གྱི་རུས་པ་རྐང་པ་གཉིས་དང་ཚིགས་པའི་རུས་པ་བྲེགས་ཏེ་ལེགས་པར་འཇམ་པོར་བྱས་ལ།  དེ་ཉིད་ཀྱི་ཀླད་རྒྱས་གཡོགས་པ་སྟེ།  ལེགས་པར་སྦྱར་བའམ།  ཌ་མ་རུ་ལྟར་ཕྲན་ཕྲན་བྱེད་པ་གཉིས་གང་རུང་བྱ།  སྐྱེས་པའི་སྲིན་ལག་གིས་ཅང་ཏེའུ་བརྡུང་བའི་རི་ལུ་གཉིས་སམ།  རྔ་ལྡིང་ལྟ་བུར་བྱའོ༑  ༑ འདི་ནི་གསང་བའི་རྔེའུ་ཆུང་ཞེས་བྱ་བ་ཡིན་ནོ།  ། འདིའི་དེ་ཁོ་ན་ཉིད་ནི་ཌ་མ་རུ་དང་མཚུངས་སོ།  ། གཞན་ཡང་སྐྱེས་པའི་བརླའི་རྐང་གང་ཕྲ་བའི་ཕྱོགས་ནས་བུད་དུ་རུང་བར་མཐེབ་སོར་བཅུ་གཉིས་ཀྱི་ཚད་དུ་བྲེགས་ལ།  ཕྱྀ་ནང་གཉིས་ལེགས་པར་ག་དར་བྱས་ལ་བུད་པར་བྱ་སྟེ།  དུང་ཆེན་གྱི་གླིང་བུ་ཞེས་བྱ་བའི་མཚན་ཉིད་དོ།  ། འདིའི་དག་པ་རོ་ནི་བདག་མེད་པ་ཡིན་ལ།  སྒྲ་ཐམས་ཅད་ནི་སྐྱེ་བ་མེད་པ་ཡིན་པས་བདག་མེད་ཅིང་སྐྱེ་བ་མེད་པའི་སྒྲ་སྒྲོགས་པའོ་ཞེས་དྲན་པར་བྱ་ཞིང་བུད་དོ།  ། རོལ་མོའི་ཆ་བྱད་ཕྱི་མ་འདི་གཉིས་ཀྱི་དགོས་པ་ནི་དེ་ཁོ་ན་ཉིད་དྲན་པའི་ཚུལ་གྱིས་འཇིག་རྟེན་གྱི་མཁའ་འགྲོ་མ་རྣམས་བོད་པ་དང།  བསྐུལ་བའི་ལས་ལ་ཁྱད་པར་དུ་བསྔགས་པ་ཡིན་ནོ།  ། བཞི་པ་མིང་དོན་ལ་བདག་ནི་སྦ་ཞིང་གསང་བའི་ཕྱྀར་ན་གསང་བ་ཡིན་ལ།  དེ་ལས་སྒྲ་འབྱུང་བ་ནི་རྔཻའུ་ཆུང་སྟེ།  གསང་བའི་རྔཻའུ་ཆུང་ཞེས་བྱ་བ་ཡིན་ནོ།  ། མིའི་རུས་པ་ནི་དུང་ཆེན་པོ་ཡིན་ལ།  དེ་ལས་སྒྲ་འབྱུང་བ་ནི་གླིང་བུ་ཡིན་ནོ་ཞེས་གསང་སྔགས་ཀྱི་སྤྱོད་པ་མཆོག་ཏུ་གྱུར་པ་གསང་བ་རྒྱ་མཚོའི་རྒྱུད་ལས་འབྱུང་ངོ་ཞེས་གསུངས་སོ།  ། རྒྱུད་གཞན་ནས་ནི་མ་མཐོང་སྟེ།  འཇིག་རྟེན་གྱི་མཁའ་འགྲོ་མ་འཁོར་བའི་རྒྱུད་དག་ནས་ནི་མཐོང་ངོ་༑  ༑ རོལ་མོའི་ཆ་བྱད་གསུམ་བསྟན་ཟིན་ཏོ།  ། རོལ་མོའི་ལེའུ་སྟེ་བཞི་པའོ། །  ། ། དོན་ལྔ་པ་ཧེ་རུ་ཀའི་ཆས་ལ་གདིང་བ་སྟན་གྱི་དབང་དུ་བྱས་ན་བཞི་ལས།  དང་པོ་མཚན་ཉིད་ནི་རོ་ལེགས་པར་སྐམ།  དེ་ནས་ཅུང་ཟད་སྦངས་ལ་དབྱུག་པ་ཆེན་པོས་ཕྱྀ་རོལ་ནས་ཡང་དང་ཡང་དུ་བརྡུང་བས་རུས་པ་ལ་སོགས་པ་དྲི་མའི་ལམ་ནས་འཐོན་འཐོན་བརྡུངས་ཏེ།  ལེགས་པར་འཇམ་པོར་སོང་སོང་ག་དར་བྱས་པས་ཤིན་ཏུ་འཇམ་པའི་སྟན་དུ་འགྱུར་རོ།  ། ཡང་ན་སྟག་གི་ལྤགས་པ་མཉེས་པར་བྱས་པ་ཡང་རུང་ངོ་།  ། དེ་དག་མ་འབྱོར་ན་དུར་ཁྲཽད་ཀྱི་རས་ལ་རོའི་གཟུགས་གཡོགས་པའི་སྟན་ནང་ཚངས་ཅན་བྱའོ། ། དེའང་བརྟག་པ་གཉིས་པའི་ཕྱི་མའི་ལེའུ་བདུན་པ་ལས།  རོ་ཡི་གཟུགས་ཅན་དགུ་དང་ནི།  ། ཡང་ན་སྟག་གི་ལྤགས་པ་ཉིད༑ ༑ དུར་ཁྲཽད་རས་ནི་དེ་བཞིན་ནོ།  ། ཞེས་པའི་དོན་ཡིན་ཏེ།  སྟན་གྱི་མཚན་ཉིད་དོ༑ ༑  ༑ ༑ དྲུག་པ་བགོ་བ་ནི་མིའི་ལྤགས་པ་མཉེས་པར་བྱས་པའམ།  སྟག་གི་ལྤགས་པ་ཤིན་ཏུ་མཉེས་པས་སྨད་གཡོགས་ཏེ།  བགོ་བ་སྟག་གི་ལྤགས་པ་ཉིད། །  ཅེས་བྱ་བའི་དོན་ཏེ་བགོ་བའི་མཚན་ཉིད་དོ།  ། གཉིས་པ་དེ་ལྟར་སྟན་དང་བགོ་བ་གཉིས་ཀྱི་དེ་ཁོ་ན་ཉིད་ནི།  དོན་དུ་ན་རོ་ནི་བདག་མེད་པ་ཡིན་ཏེ།  དེ་དྲན་པར་བྱ་བ་དང་།  སྟག་ནི་བྱཱ་གྷྲ་སྟེ།  གྲ་ཧ་ཀ་ནི་འཛིན་པ།  གྲ་ཧ་ཙ་ནི་གཟུང་བ་གཟུང་འཛིན་གཉིས་ཀྱིས་སྟོང་པའི་རང་བཞིན་ནོ་ཞེས་དྲན་པར་བྱའོ།  ། གསུམ་པ་དགོས་པ་ནི་འཇིག་རྟེན་གྱི་མཁའ་འགྲོ་ཕོ་མོ་དྲེགས་པ་ཅན་དག་བདག་ལྷའི་ང་རྒྱལ་དང་ལྡན་པས་སྟན་ལ་བསྡད་ཅིང་བགོ་བ་གོན་ནས་སྔོན་བཅོམ་ལྡན་འདས་ཀྱིས་དྲག་པོ་དབང་ཕྱུག་ཆེན་པོ་བཏུལ་བའི་ཆ་ལུགས་ཡིན་པས་བདག་གིས་ཀྱང་དེ་དག་འདུལ་བར་འགྱུར་བ་ཡིན་ནོ་སྙམ་དུ་དྲན་པར་བྱས་ན་དེ་དག་ཐུལ་བར་འགྱུར་རོ༑ ༑ བཞི་པ་མིང་དོན་ནི་རྟོགས་པར་སླའོ།  ། སྟན་དང་བགོ་བའི་མཚན་ཉིད་དང་།  དེ་ཁོ་ན་ཉིད་དང་།  དགོས་པ་དང་།  མིང་དོན་བསྟན་ཟིན་ཏོ།  ། སྟན་དང་གོས་ཀྱི་ལེའུ་སྟེ་ལྔ་པ་དང་དྲུག་པའོ། །  ། ། རྒྱན་ལ་བཞི་དང་བཏུང་བའི་སྣོད་ལ་ལྔ།  ། ལག་ཆ་གཉིས་དང་རོལ་མོའི་ཆ་བྱད་གསུམ།  ། སྟན་དང་གོས་ལ་གཉིས་གཉིས་དེ་ལྟར་ན།  ། དྲུག་ལས་ཕྱེ་བའི་རྣམ་གྲངས་བཅུ་བཞིའོ།  ། རྡོ་རྗེ་འཆང་བ་གྲགས་པ་རྒྱལ་མཚན་ལ།  ། ཤཱཀྱ་གྲགས་ཀྱིས་མང་དུ་གསོལ་བཏབ་ནས།  ། དཔལ་ལྡན་ས་སྐྱའི་དགོན་པར་བྲིས་པ་ཡི།  །  དགེ་དེས་འགྲོ་ཀུན་ཧེ་རུ་ཀར་གྱུར་ཅིག། དེ་ལྟར་ལམ་གྱི་ཡན་ལག་དཔལ་ཧེ་རུ་ཀའི་ཆས་དྲུག་པོ་རྒྱུད་ཀྱི་ལུང་དང་མི་འགལ་ཞིང་རྗེ་བཙུན་རྣལ་འབྱོར་གྱི་དབང་ཕྱུག་བིརྺ་པའི་གསུང་གི་མན་ངག་ལས་བརྒྱུད་དེ་འོངས་པས་མཛེས་པར་བརྒྱན་པ་འདི་ནི་ཤཱཀྱའི་དགེ་བསྙེན་ཐེག་པ་མཆོག་གི་རྣལ་འབྱོར་པ་རྡོ་རྗེ་འཛིན་པ་གྲགས་པ་རྒྱལ་མཚན་གྱིས་ཞིབ་ཏུ་ཉེ་བར་སྦྱར་བ་འདི་ཡོངས་སུ་རྫོགས་སོ།  །